·Cadrul de performanță și evaluarea intermediară a programelor politicii de coeziune – a fost introdus un cuantum de flexibilitate, corespunzător unui procent de 50 % din alocările pentru ultimii doi ani ai perioadei de programare, care va fi alocat definitiv în cadrul programelor numai după evaluarea intermediară din 2025.

·Perioada în care Comisia poate propune măsuri temporare ca răspuns la circumstanțe excepționale și neobișnuite a fost limitată la 18 luni. Noile dispoziții privind dialogul structurat au generat preocupări, iar Comisia a emis în consecință o declarație.

·În ceea ce privește aplicarea au fost introduse unele limitări care vizează durata și domeniul de aplicare, referitoare la măsurile legate de buna guvernanță economică, precum și unele modificări în procedura corespunzătoare (condiționalitate macroeconomică). Toate programele FSE+ au fost excluse de la aplicarea acestor dispoziții.

·Posibilitatea de a pune în aplicare obiectivul de politică 5 a fost condiționată de utilizarea unuia dintre cele trei tipuri de instrumente teritoriale: investiții teritoriale integrate, dezvoltare locală plasată sub responsabilitatea comunității (DLRC) și alte instrumente teritoriale. Rolul opțiunii fondului principal a fost clarificat în cazul DLRC, cu o posibilă implicare a sprijinului din partea Fondului european agricol pentru dezvoltare rurală (FEADR).

·A fost introdusă posibilitatea de a programa asistența tehnică, ca alternativă la abordarea forfetară, cu excepția fondurilor HOME și Interreg, utilizând diferitele procentaje stabilite pentru fiecare fond.

Monitorizare, evaluare, comunicare și vizibilitate

·Drepturile de vot ale fiecărui membru al comitetelor de monitorizare au fost confirmate.

·Rolul comitetului de monitorizare în cadrul FEPAM a fost redus la consultare în ceea ce privește aprobarea modificărilor programului.

·Raportul anual privind performanța nu va mai fi solicitat în cazul FEPAM.

·Frecvența transmiterii electronice a datelor financiare a fost redusă de la șase la cinci ori și la de două ori pe an pentru datele privind indicatorii, ceea ce reprezintă totuși o creștere de la nivelul actual de 2-3 ori pe an pentru fondurile politicii de coeziune și de o dată pe an pentru FAMI, FSI și IGFV (datele care trebuie transmise sunt indicate în anexa VII).

·Frecvența publicării listelor actualizate ale operațiunilor selectate a fost redusă de la o dată la trei luni, conform propunerii, la o dată la patru luni, dar mai frecvent decât în prezent.

·Obligațiile de a face public sprijinul acordat de UE, defalcat pe persoane fizice și destinatari finali care au beneficiat de sprijin, au fost detaliate în continuare. În plus, nivelul corecției financiare a fost redus de la 5 % la 3 % în cazul beneficiarilor care nu respectă obligația de a face public sprijinul primit din partea UE.

·A fost introdusă o nouă dispoziție care impune statelor membre să publice informații, cu excepția cazului în care dreptul Uniunii sau dreptul intern exclude o astfel de publicare din motive de securitate, ordine publică, anchete penale sau protecția datelor cu caracter personal.

Sprijin financiar din partea fondurilor, inclusiv dispoziții privind instrumentele financiare și norme de eligibilitate

·Au fost introduse dispoziții privind granturile în anumite condiții, cu garanții suplimentare privind reutilizarea sumelor rambursate în comparație cu perioada 2014-2020.

·A fost introdusă procedura de atribuire directă a gestiunii instrumentelor financiare către BEI, instituțiile financiare internaționale și băncile de stat.

·Au fost introduse dispoziții suplimentare privind instrumentele financiare puse în aplicare în perioade de programare consecutive – în vederea asigurării clarității juridice.

·A fost introdusă posibilitatea ca TVA să fie eligibilă pentru operațiuni al căror cost total este de cel puțin 5 000 000 EUR (inclusiv TVA), în cazul în care TVA nu poate fi recuperată în temeiul legislației naționale în materie de TVA. Sunt incluse, de asemenea, norme specifice privind operațiunile care combină instrumente financiare cu o formă de grant.

·Costurile și comisioanele de gestiune în cadrul instrumentelor financiare care fac obiectul procedurii de atribuire directă au fost majorate și diferențiate, cu 5 % și, respectiv, 7 % pentru fondul de participare și cu 7 % și, respectiv, 15 % pentru fondurile specifice.

Sistemul de gestiune și control